**Hrvatski planinarski savez**

**KOMISIJA ZA PLANINARSKE PUTOVE**

10000 Zagreb, Kozarčeva 22

putovi@hps.hr, [www.hps.hr/planinarski-putovi](http://www.hps.hr/planinarski-putovi)

Zagreb, 6. kolovoza 2024.

**INFORMACIJA O NAČINU ORGANIZACIJE TEČAJA ZA MARKACISTE**

**PROGRAM TEČAJA**

Tečaj za markaciste je dvodnevni i sastoji se od teorijskog dijela i pokaznih vježbi na terenu kada se obnavlja postojeći planinarski put.

U teorijskom dijelu upoznaju se budući markacisti s ustrojstvom markacističke organizacije, Pravilnikom Komisije za planinarske putove HPS-a, Knjigom standarda signalizacije na planinarskim putovima te vrstama planinarskih oznaka, natpisa, putokaznih ploča, žigova i upisnih knjiga.

Također se upoznaju s načinom evidencije održavanja planinarskih putova i obilaznica, Registrom planinarskih putova, obilaznica i markacista u Hrvatskoj s pratećim sadržajima te o potrebi i načinu izvještavanja i suradnje s Komisijom za planinarske putove. Nakon teorijskog dijela ispunjavaju test od 45 pitanja, radi provjere usvojenih znanja.

U praktičnom dijelu polaznici se upoznaju s neophodnim priborom za održavanje planinarskih putova, kao i s uređenjem jednog planinarskog puta u skladu s propisima o održavanju planinarskih putova.

Komisija za planinarske putove HPS-a osigurava predavače i potrebnu tehniku (računalo, projektor) za teorijski dio tečaja, instruktore za praktični dio tečaja te pribor za markiranje (boje, kistove, ...).

**TKO MOŽE POHAĐATI TEČAJ**

Tečaj za markaciste mogu pohađati samo članovi planinarskih društava koja su registrirana u HPS-u i to samo planinari stariji od 18 godina. Pri upisu na tečaj, odgovorna osoba društva predlaže članove koji iskazuju sklonost i volju za markacističkim radom nakon čega matična udruga popunjava i podnosi [elektroničku prijavnicu](https://forms.gle/6bsq6rGsjQqRQQpVA) najmanje dva tjedna prije početka tečaja.

**ŠTO TREBA UČINITI PRIJE DOLASKA NA TEČAJ**

Svaki polaznik tečaja za markaciste treba:

* uplatiti članarinu za tekuću godinu,
* ispuniti priloženi Obrazac prijave na tečaj za markaciste i
* priložiti fotografije veličine 3 x 3.5 cm (kao za osobnu iskaznicu) u digitalnom (jpg, png, tif) formatu.

Popunjeni obrazac i fotografiju dostaviti odgovornoj osobi matične udruge, koja nakon provjere podataka, korištenjem [službene elektroničke adrese planinarske udruge dodijeljene od HPS-a](https://www.hps.hr/hps/sluzbene-adrese/), provodi prijavu korištenjem  [HPS-ove aplikacije za planinarske udruge](https://a5.perodaktil.homeip.net/apex/f?p=HPS:HPS) ili popunjavanjem elektroničke prijavnice kako je navedeno u pozivu.

**PRI DOLASKU NA TEČAJ**

Svaki polaznik tečaja za markaciste treba:

* ponijeti rukavice i staru odjeću
* o noćenju, prehrani i cijeni, obavijest zatražiti od planinarskog društva suorganizatora tečaja ili od ove Komisije.

**NAKON ZAVRŠENOG TEČAJA**

Diplomu o završenom tečaju i iskaznicu markacista dobivaju svi koji su sudjelovali na oba dijela tečaja i uspješno ih završili. Time stječu stručni naziv Markacist i uvršteni su u Registar markacista.

Diplome i iskaznice će Komisija uručiti polaznicima odmah nakon tečaja, a Ured HPS-a će svim društvima za njihove polaznike poslati račun.

**ZADACI SUORGANIZATORA TEČAJA**

Suorganizator tečaja treba osigurati:

* prostoriju za održavanje tečaja za najavljeni broj polaznika s najmanje 20 mjesta s priključkom na električnu mrežu (220 V),
* ekran za projekciju (bijeli zid ili bijelo platno),
* noćenje za polaznike tečaja i instruktore - članove Komisije za planinarske putove,
* nekoliko dionica planinarskih putova koje treba obnoviti i
* kartone, trupce, letve, grane i sl. za crtanje planinarskih oznaka prije izlaska na stazu (naročito za slučaj lošeg vremena), kao i prostor gdje će se taj praktični dio tečaja odvijati.

NAPOMENA: U slučaju nepovoljne epidemiološke situacije, održavanje tečaja će se odgoditi, a o novom terminu održavanja tečaja prijavljeni i planinarske udruge biti će pravovremeno obaviješteni.

 Komisija za planinarske putove HPS-a